b'\n_START_ARTICLE_\nGlicerol\n_START_PARAGRAPH_\nGlicerol (prema gr\xc4\x8d. glykys: sladak + [alkoh]ol; 1,2,3-propantriol, propan-1,2,3-triol, C\xe2\x82\x83H\xe2\x82\x88O\xe2\x82\x83, CH\xe2\x82\x82OH-CHOH-CH\xe2\x82\x82OH, HOCH\xe2\x82\x82CH(OH)CH\xe2\x82\x82OH, E 422) je najjednostavniji alkohol s tri hidroksilne skupine. Kao sinonim se ponekad koristi glicerin, ali njegova upotreba nije preporu\xc4\x8dljiva.\n_START_SECTION_\nOsobine\n_START_PARAGRAPH_\nSirupasta je, higroskopna, gusta i prozirna teku\xc4\x87ina, bez izrazitog mirisa. Vreli\xc5\xa1te mu je na 290\xc2\xb0C, a gusto\xc4\x87a 1,26 g/cm\xc2\xb3 (gu\xc5\xa1\xc4\x87i je od vode)._NEWLINE__NEWLINE_Na sobnoj temperaturi je vrlo viskozna bezbojna kapljevina slatkasta okusa. Sastavni je dio spojeva koji izgra\xc4\x91uju biolo\xc5\xa1ke membrane, a s masnim kiselinama tvori masti i ulja. Esterski vezan s masnim kiselinama tvori gliceride, od kojih se sastoje prirodne masti i ulja. Sporedni je proizvod u proizvodnji sapuna._NEWLINE_Spada pod triole jer sadr\xc5\xbei tri hidroksilne skupine.\n_START_SECTION_\nDobivanje\n_START_PARAGRAPH_\n1. Mo\xc5\xbee se dobiti fermentacijom \xc5\xa1e\xc4\x87era ili sintetski iz propilena. Takav glicerol dobiven \xc5\xa1e\xc4\x87ernim vrenjem, u prisustvu natrijeva sulfita (Na\xe2\x82\x82SO\xe2\x82\x83) naziva se komercijalno "Protol"._NEWLINE_2. \xc4\x8cisti glicerol dobiva se iz sirovoga destilacijom u vakuumu._NEWLINE_3. U komercijalne svrhe se proizvodi hidrolizom masti.\n_START_SECTION_\nUpotreba\n_START_PARAGRAPH_\nUpotrebljava se u kemijskoj industriji za proizvodnju glicerol-trinitrata (nitroglicerina) i pripravu drugih eksploziva, u kozmeti\xc4\x8dkoj /farmaceutskoj/ industriji za proizvodnju krema i sapuna (slu\xc5\xbei kao sredstvo zadr\xc5\xbeavanja vlage), kao lubrikant i laksativ, kao otapalo, kao antifriz, u industriji ko\xc5\xbee i prehrambenoj industriji (kao sredstvo za konzerviranje), u proizvodnji tiskarskih boja, alkidnih smola i polimernih materijala, kao mazivo za rashladne strojeve itd.._NEWLINE_Upotrebljava se za punjenje elektri\xc4\x8dnih cigareta'